b'\n_START_ARTICLE_\nH\xc3\xb8jt skum - en film om Storm P.\n_START_SECTION_\nHandling\n_START_PARAGRAPH_\nRobert Storm Petersen (1882-1949) var lige s\xc3\xa5 alsidig som han var flittig. Derfor er hans efterladte produktion af figurer, tegninger, malerier, tegnefilm, tegneserier og fort\xc3\xa6llinger en uudt\xc3\xb8mmelig kilde til jubel og undren. N\xc3\xa6ppe nogen anden dansker - bortset fra H.C. Andersen - har bidraget s\xc3\xa5 meget til folkevid og sproglig fornyelse som Storm P. Det vil portr\xc3\xa6tfilmen "H\xc3\xb8jt skum" gerne bevise: Filminstrukt\xc3\xb8r J\xc3\xb8rgen Vestergaard har levendegjort tegneseriefigurerne Peter og Ping, der boede p\xc3\xa5 Storms skrivebord fra 1922 til 1949, og f\xc3\xa5et dem til at fort\xc3\xa6lle om deres liv med kunstneren og privatmennesket. Med sine daglige avistegninger stimulerede han vores lattermuskler, men han var ogs\xc3\xa5 samfundskritiker, filosof og seri\xc3\xb8s maler.'